CELEX: 62019CJ0941
Language: fi
Date: 2021-03-10 00:00:00
Title: Unionin tuomioistuimen tuomio (yhdeksäs jaosto) 10.3.2021.#Samohýl group a.s. vastaan Generální ředitelství cel.#Krajský soud v Ostravěn esittämä ennakkoratkaisupyyntö.#Ennakkoratkaisupyyntö – Yhteinen tullitariffi – Tariffiluokittelu – Yhdistetty nimikkeistö – Tullinimikkeet 3004 ja 3808 – Tulkinta – Asetus (EY) N:o 455/2007 – Kissoille tarkoitettu spot-on-liuos kirppu- ja punkkitartuntoja vastaan – Terapeuttiset tai ennalta ehkäisevät vaikutukset.#Asia C-941/19.

UNIONIN TUOMIOISTUIMEN TUOMIO (yhdeksäs jaosto)
   10 päivänä maaliskuuta 2021 (
         *1
      )
   Ennakkoratkaisupyyntö – Yhteinen tullitariffi – Tariffiluokittelu – Yhdistetty nimikkeistö – Tullinimikkeet 3004 ja 3808 – Tulkinta – Asetus (EY) N:o 455/2007 – Kissoille tarkoitettu spot-on-liuos kirppu- ja punkkitartuntoja vastaan – Terapeuttiset tai ennalta ehkäisevät vaikutukset
   Asiassa C‑941/19,
   jossa on kyse SEUT 267 artiklaan perustuvasta ennakkoratkaisupyynnöstä, jonka Krajský soud v Ostravě (Ostravan maakunnallinen tuomioistuin, Tšekki) on esittänyt 13.12.2019 tekemällään päätöksellä, joka on saapunut unionin tuomioistuimeen 27.12.2019, saadakseen ennakkoratkaisun asiassa
   
      Samohýl group a.s.
   
   vastaan
   
      Generální ředitelství cel,
   
   UNIONIN TUOMIOISTUIN (yhdeksäs jaosto),
   toimien kokoonpanossa: jaoston puheenjohtaja N. Piçarra (esittelevä tuomari) sekä tuomarit D. Šváby ja K. Jürimäe,
   julkisasiamies: G. Hogan,
   kirjaaja: A. Calot Escobar,
   ottaen huomioon kirjallisessa käsittelyssä esitetyn,
   ottaen huomioon huomautukset, jotka sille ovat esittäneet
   
            –
         
         
            Tšekin hallitus, asiamiehinään M. Smolek, J. Vláčil ja O. Serdula,
         
      
            –
         
         
            Euroopan komissio, asiamiehinään J. Hradil ja M. Salyková,
         
      päätettyään julkisasiamiestä kuultuaan ratkaista asian ilman ratkaisuehdotusta,
   on antanut seuraavan
   
      tuomion
   
   
            1
         
         
            Ennakkoratkaisupyyntö koskee tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (EYVL 1987, L 256, s. 1) liitteessä I, sellaisena kuin se on muutettuna 16.10.2014 annetulla komission täytäntöönpanoasetuksella (EU) N:o 1101/2014 (EUVL 2014, L 312, s. 1), olevan yhdistetyn nimikkeistön tullinimikkeiden 3004 ja 3808 tulkintaa.
         
      
            2
         
         
            Tämä pyyntö on esitetty asiassa, jossa asianosaisina ovat Samohýl group a.s. (jäljempänä Samohýl) ja Generální ředitelství cel (tullin pääosasto, Tšekki) ja jossa on kyse ”Bob Martin Clear 50 mg – Kissoille tarkoitettu spot-on-liuos” ‑nimisestä valmisteesta annetuista sitovista tariffitiedoista.
         
      
      Asiaa koskevat oikeussäännöt
   
   
      
         Yhdistetty nimikkeistö
      
   
   
            3
         
         
            Euroopan unioniin tuotavien tavaroiden tulliluokittelua säännellään yhdistetyllä nimikkeistöllä, joka perustuu harmonoituun tavarankuvaus- ja tavarankoodausjärjestelmään (jäljempänä harmonoitu järjestelmä), joka on otettu käyttöön harmonisoidusta tavarankuvaus- ja koodausjärjestelmästä Brysselissä 14.6.1983 Maailman tullijärjestön (WTO) puitteissa tehdyllä kansainvälisellä yleissopimuksella ja joka on yhdessä sen 24.6.1986 tehdyn muutospöytäkirjan kanssa hyväksytty Euroopan talousyhteisön puolesta 7.4.1987 tehdyllä neuvoston päätöksellä 87/369/ETY (EYVL 1987, L 198, s. 1).
         
      
            4
         
         
            Yhdistetyssä nimikkeistössä käytetään harmonoidun järjestelmän mukaisia nimikkeitä ja kuusinumeroisia alanimikkeitä, ja ainoastaan seitsemäs ja kahdeksas numero ovat sen omia alajaotteluja.
         
      
            5
         
         
            Asetuksen N:o 2658/87 12 artiklan 1 kohdan mukaan Euroopan komissio antaa vuosittain asetuksen, johon sisältyvät yhdistetyn nimikkeistön täydellinen toisinto Euroopan unionin neuvoston tai komission toteuttamien toimenpiteiden mukaisena sekä tullien määrät. Kyseistä asetusta sovelletaan seuraavan vuoden 1 päivästä tammikuuta.
         
      
            6
         
         
            Kuten unionin tuomioistuimen käytettävissä olevasta asiakirja-aineistosta ilmenee, pääasian tosiseikkoihin sovellettava, vuotta 2015 koskeva yhdistetyn nimikkeistön toisinto sisältyy asetukseen N:o 1101/2014.
         
      
            7
         
         
            Yhdistetyn nimikkeistön ensimmäiseen osaan sisältyvän I osaston, jossa vahvistetaan yleissäännöt, A osassa, jonka otsikko on ”Yhdistetyn nimikkeistön yleiset tulkintasäännöt”, säädetään seuraavaa:
            ”Tavarat luokitellaan yhdistettyyn nimikkeistöön seuraavien periaatteiden mukaisesti:
            
                     1.
                  
                  
                     Nimikkeistön jaksojen, ryhmien tai alaryhmien otsikot ovat ainoastaan ohjeellisia; oikeudellisesti luokittelu määräytyy nimikkeiden sekä asianomaisten jaksojen tai ryhmien huomautusten sanamuodon mukaisesti ja, jollei näistä nimikkeistä ja huomautuksista muuta johdu, seuraavien sääntöjen mukaisesti.
                  
               – –
            
                     3.
                  
                  
                     Jos tavarat 2 säännön b alakohdan mukaan tai muutoin olisi luokiteltava kahteen tai useampaan nimikkeeseen, ne luokitellaan seuraavasti.
                     
                              a)
                           
                           
                              Tavaran kuvaukseltaan yksityiskohtaisinta nimikettä on sovellettava ennen yleisempiä nimikkeitä. Jos kuitenkin kahdessa tai useammassa nimikkeessä kussakin tarkoitetaan ainoastaan osaa sekoitettujen tai kokoonpantujen tavaroiden sisältämistä aineista tai ainoastaan osaa vähittäismyyntiä varten pakattujen sarjojen sisältämistä tavaroista, näitä sekoitetun tai kokoonpannun tavaran nimikkeitä on pidettävä yhtä yksityiskohtaisina, vaikka tavara kuvattaisiin jossakin niistä täydellisemmin tai täsmällisemmin.
                           
                        
                              b)
                           
                           
                              Jos sekoitettuja, eri aineista koostuvia tai eri tavaroista kokoonpantuja tavaroita ja vähittäismyyntiä varten pakattujen sarjojen sisältämiä tavaroita ei voida luokitella 3 säännön a alakohdan mukaan, ne luokitellaan sen aineen tai tavaran mukaan, joka antaa tavaroille niiden olennaisen luonteen, jos tällaista perustetta voidaan soveltaa.
                           
                        – –
                  
               – –
            
                     6.
                  
                  
                     Oikeudellisesti tavaroiden luokittelu kunkin nimikkeen alanimikkeisiin määräytyy näiden alanimikkeiden ja niiden huomautusten sanamuodon – – mukaisesti. – – Jollei toisin määrätä, tätä sääntöä sovellettaessa otetaan huomioon myös kyseisten jaksojen ja ryhmien huomautukset.”
                  
               
      
            8
         
         
            Yhdistetyn nimikkeistön toinen osa, jonka otsikko on ”Tullitaulukko”, jakautuu 21 jaksoon. Kyseisen osan VI jaksoon, jonka otsikko on ”Kemianteollisuuden ja siihen liittyvän teollisuuden tuotteet”, sisältyy 30 ryhmä, jonka otsikko on ”Farmaseuttiset tuotteet” ja jossa sen lisähuomautuksessa todetaan seuraavaa:
            ”Nimikkeeseen 3004 kuuluvat muun muassa vähittäismyyntipakkauksissa olevat yrttilääkevalmisteet ja valmisteet, jotka perustuvat seuraaviin vaikuttaviin aineisiin: vitamiinit, kivennäisaineet, välttämättömät aminohapot tai rasvahapot. Nämä valmisteet luokitellaan nimikkeeseen 3004, jos niiden etiketissä, pakkauspäällyksessä tai mukana seuraavissa käyttöohjeissa on seuraavat tiedot:
            
                     a)
                  
                  
                     ne tietyt taudit, sairaudet taikka niiden oireet, joihin tuotetta käytetään;
                  
               
                     b)
                  
                  
                     tuotteeseen sisältyvän yhden tai useamman vaikuttavan aineen pitoisuus;
                  
               
                     c)
                  
                  
                     annostelu; ja
                  
               
                     d)
                  
                  
                     käyttötapa.
                  
               Tähän nimikkeeseen kuuluvat myös homeopaattiset lääkevalmisteet, kun ne täyttävät edellä mainitut edellytykset a, c ja d.
            Kun kyseessä ovat vitamiineihin, kivennäisaineisiin, välttämättömiin aminohappoihin tai rasvahappoihin perustuvat valmisteet, niiden etiketissä mainittuun suositeltavaan päivittäiseen annokseen on sisällyttävä yhtä kyseisistä aineista huomattavasti yleisen terveyden ja hyvinvoinnin säilyttämiseksi suositeltavaa päivittäistä määrää enemmän.”
         
      
            9
         
         
            Yhdistetyn nimikkeistön 30 ryhmään kuuluvat muun muassa seuraavat nimike ja alanimikkeet:
            
                        CN-koodi
                     
                     
                        Tavaran kuvaus
                     
                     
                        Sopimustulli (%)
                     
                     
                        Paljousyksikkö
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        – –
                     
                     
                        – –
                     
                     
                        – –
                     
                     
                        – –
                     
                  
                        3004
                     
                     
                        Lääkkeet (ei kuitenkaan nimikkeen 3002, 3005 tai 3006 tuotteet), joissa on sekoitettuja tai sekoittamattomia tuotteita terapeuttista tai ennalta ehkäisevää käyttöä varten, annostettuina (myös ihon läpi annettavassa muodossa) tai vähittäismyyntimuodoissa tai ‑pakkauksissa olevat
                     
                     
                         
                     
                     
                         
                     
                  
                        – –
                     
                     
                        – –
                     
                     
                        – –
                     
                     
                        – –
                     
                  
                        3004 90 00
                     
                     
                        – muut
                     
                     
                        vapaa
                     
                     
                        –
                     
                  
                        – –
                     
                     
                        – –
                     
                     
                        – –
                     
                     
                        – –
                     
                  
      
            10
         
         
            Yhdistetyn nimikkeistön selittävissä huomautuksissa (EUVL 2015, C 76, s. 1), jotka on annettu asetuksen N:o 2658/87 9 artiklan 1 kohdan nojalla, yhdistetyn nimikkeistön 30 ryhmää koskevassa osassa todetaan otsikon ”Yleisohjeita” alla, että ”tähän ryhmään luokiteltaessa ratkaisevinta ei ole tuotteen määrittäminen lääkkeeksi Euroopan unionin lainsäädännössä (muussa kuin yhdistettyyn nimikkeistöön liittyvässä), jäsenvaltion kansallisessa lainsäädännössä tai missä tahansa farmakopeassa”.
         
      
            11
         
         
            Yhdistetyn nimikkeistön toisen osan VI jaksoon kuuluvan 38 ryhmän, jonka otsikko on ”Erinäiset kemialliset tuotteet”, 1 huomautuksessa todetaan seuraavaa:
            ”Tähän ryhmään eivät kuulu:
            
                     a)
                  
                  
                     erilliset kemialliset alkuaineet ja erilliset kemiallisesti määritellyt yhdisteet, lukuun ottamatta seuraavia:
                     – –
                     
                              2)
                           
                           
                              hyönteisten torjunta-aineet, rotanmyrkyt, sienitautien ja rikkakasvien torjunta-aineet, itämistä estävät aineet, kasvien kasvua säätävät aineet, desinfioimisaineet ja niiden kaltaiset tuotteet, nimikkeessä 3808 tarkoitetuissa muodoissa tai pakkauksissa;
                           
                        
               – –
            
                     d)
                  
                  
                     lääkkeet (nimikkeet 3003 ja 3004)
                  
               – –”
         
      
            12
         
         
            Tähän ryhmään kuuluvat muun muassa seuraavat nimike ja alanimikkeet:
            
                        CN-koodi
                     
                     
                        Tavaran kuvaus
                     
                     
                        Sopimustulli (%)
                     
                     
                        Paljousyksikkö
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        – –
                     
                     
                        – –
                     
                     
                        – –
                     
                     
                        – –
                     
                  
                        3808
                     
                     
                        Hyönteisten torjunta-aineet, rotanmyrkyt, sienitautien ja rikkakasvien torjunta-aineet, itämistä estävät aineet, kasvien kasvua säätävät aineet, desinfioimisaineet ja niiden kaltaiset tuotteet, vähittäismyyntimuodoissa tai ‑pakkauksissa tai valmisteina tai tavaroina (esim. rikitetyt nauhat, sydämet ja kynttilät sekä kärpäspaperi):
                     
                     
                         
                     
                     
                         
                     
                  
                        – –
                     
                     
                        – –
                     
                     
                        – –
                     
                     
                        – –
                     
                  
                        3808 91
                     
                     
                        – – hyönteisten torjunta-aineet
                     
                     
                         
                     
                     
                         
                     
                  
                        3808 91 10
                     
                     
                        – – – pyretsoideihin perustuvat
                     
                     
                        6
                     
                     
                        –
                     
                  
                        3808 91 20
                     
                     
                        – – – kloorattuihin hiilivetyihin perustuvat
                     
                     
                        6
                     
                     
                        –
                     
                  
                        3808 91 30
                     
                     
                        – – – karbamaatteihin perustuvat
                     
                     
                        6
                     
                     
                        –
                     
                  
                        3808 91 40
                     
                     
                        – – – orgaanisiin fosforiyhdisteisiin perustuvat
                     
                     
                        6
                     
                     
                        –
                     
                  
                        3808 91 90
                     
                     
                        – – – muut
                     
                     
                        6
                     
                     
                        –
                     
                  
                        – –
                     
                     
                        – –
                     
                     
                        – –
                     
                     
                        – –
                     
                  
      
      
         Harmonoidun järjestelmän selitykset
      
   
   
            13
         
         
            Nimikettä 3808 koskevissa harmonoidun järjestelmän selityksissä, joihin alanimikkeitä 380891 10–3808 91 90 koskevissa yhdistetyn nimikkeistön selittävissä huomautuksissa viitataan, todetaan seuraavaa:
            ”– –
            Tähän nimikkeeseen kuuluu sarja tuotteita (paitsi nimikkeisiin 30.03 ja 30.04 sijoitettavat lääkkeet ja eläinlääkkeet), jotka on tarkoitettu tuhoamaan tauteja aiheuttavia mikrobeja, hyönteisiä (moskiittoja, koita, koloradonkuoriaisia, torakoita jne.), sieniä ja homeita, rikkaruohoja, jyrsijöitä, villilintuja jne. Syöpäläisten torjuntaan ja siementen peittaamiseen tarkoitetut aineet luokitellaan myös tähän.
            – –
            Nimikkeen 38.08 tuotteet voidaan jakaa seuraaviin ryhmiin:
            
                     I)
                  
                  
                     Hyönteisten torjunta-aineet
                  
               Hyönteisten torjunta-aineisiin kuuluvat hyönteisten tappamiseen käytettävien tuotteiden lisäksi tuotteet, joilla on hyönteisiä torjuva tai houkutteleva vaikutus. Tuotteet voivat olla useissa eri muodoissa, esim. suihkeina tai kiinteinä kappaleina (koihävitteet), öljyinä tai puikkoina (hyttyshävitteet), jauheina (muurahaishävitteet), suikaleina (kärpäspaperit) tai piimaahan tai pahviin imeytettynä syaanikaasuna (kirppu- ja täihävitteet).
            – –
            Tähän nimikkeeseen kuuluvat myös tuotteet, joita käytetään estämään punkkien, puutiaisten, nilviäisten, sukkulamatojen, jyrsijöiden, lintujen ja muiden tuhoeläinten (esim. nahkiaisten ja petoeläinten) leviämistä.
            – –”
         
      
            14
         
         
            Nimikkeen 3004 e alanimikettä koskevissa harmonoidun järjestelmän selityksissä puolestaan nimikkeen ulkopuolelle jätetään ”nimikkeen 38.08 desinfioimisaineet, hyönteishävitteet jne., joita ei pidetä kaupan sisäisesti tai ulkonaisesti käytettävinä lääkkeinä”.
         
      
      
         Asetus (EY) N:o 455/2007
      
   
   
            15
         
         
            Tiettyjen tavaroiden luokittelusta yhdistettyyn nimikkeistöön 25.4.2007 annetun komission asetuksen (EY) N:o 455/2007 (EUVL 2007, L 109, s. 1) 1 artiklassa säädetään seuraavaa:
            ”Liitteessä olevan taulukon 1 sarakkeessa esitetyt tavarat luokitellaan yhdistetyssä nimikkeistössä mainitun taulukon sarakkeen 2 CN-koodeihin.”
         
      
            16
         
         
            Tämän asetuksen liitteessä oleva taulukko on seuraava:
            
                        Tavaran kuvaus
                     
                     
                        Luokitus
                        (CN-koodi)
                     
                     
                        Perusteet
                     
                  
                        (1)
                     
                     
                        (2)
                     
                     
                        (3)
                     
                  
                        1. Alkoholiliuoksena oleva valmiste, joka on pakattu pipetteihin vähittäismyyntiä varten. Valmisteen koostumus on seuraava:
                        – fiproniili (ISO) 10 g
                        – butyylihydroksianisoli (BHA, E 320) 0,02 g
                        – butyylihydroksitolueeni (BHT, E 321) 0,01 g
                        apuainetta 100 ml:aan asti
                        Valmiste sisältää hyönteis- ja punkkimyrkkyä loisia, kuten kirppuja, punkkeja ja täitä vastaan, ja sitä käytetään ulkoisesti lemmikkielämiin (koiriin ja kissoihin).
                        – –
                     
                     
                        3808 91 90
                     
                     
                        Luokittelu määräytyy yhdistetyn nimikkeistön 1, 3a ja 6 yleisen tulkintasäännön sekä CN-koodien 3808, 3808 91 ja 3808 91 90 mukaisesti.
                        Katso myös harmonoidun järjestelmän nimikettä 3808 ja alanimikkeitä 3808 91–3808 99 koskevat selitykset.
                        Valmisteella ei ole nimikkeeseen 3004 kuuluvilta tuotteilta edellytettävää terapeuttista tai ennalta ehkäisevää vaikutusta.
                     
                  
      
      Pääasia ja ennakkoratkaisukysymys
   
   
            17
         
         
            Samohýl teki 27.5.2015 sitovaa tariffitietoa koskevan hakemuksen, joka koski ”Bob Martin Clear 50 mg – Kissoille tarkoitettu spot-on-liuos” ‑nimisen tuotteen (jäljempänä kyseessä oleva tuote) tulliluokittelua. Se pyysi, että kyseinen tuote luokitellaan yhdistetyn nimikkeistön alanimikkeeseen 30049000, johon liittyy vapautus tulleista.
         
      
            18
         
         
            Kyseiselle tuotteelle oli myönnetty markkinoille saattamista koskeva lupa eläinlääkkeenä. Se on tarkoitettu kissoille, sitä levitetään iholle ja sillä hoidetaan kirpputartuntoja – kirput kuolevat 24 tunnin kuluessa tuotteen levittämisestä – ja punkkitartuntoja – punkit kuolevat 48 tunnin tai viikon kuluessa tuotteen levittämisestä. Se toimitetaan tilavuudeltaan 0,5 ml:n pipeteissä, joista kukin sisältää 50 mg fiproniili‑nimistä vaikuttavaa ainetta ja apuaineita butyylihydroksianisoli E 320, butyylihydroksitolueeni E 321, bentsyylialkoholi ja dietyleeniglykolimetyylieetteri.
         
      
            19
         
         
            Ennakkoratkaisua pyytäneen tuomioistuimen mainitseman asiakirjan ”Yhteenveto tuotteen ominaisuuksista” mukaan kyseessä oleva tuote on luokiteltu farmakoterapeuttiseen ryhmään ”paikallisesti käytettävät ulkoloislääkkeet”. Fiproniilia kuvaillaan siinä hyönteisten ja punkkien torjunta-aineeksi (kirppuja ja punkkeja tuhoava vaikutus).
         
      
            20
         
         
            Celní úřad pro Olomoucký kraj (Olomoucin alueen tulliviranomainen, Tšekki; jäljempänä tulliviranomainen) antoi 24.6.2015 sitovan tariffitiedon, jossa kyseessä oleva tuote luokiteltiin hyönteisten torjunta-aineena yhdistetyn nimikkeistön alanimikkeeseen 38089190 soveltamalla analogisesti asetusta N:o 455/2007. Tämä viranomainen katsoi, että kyseisen tuotteen luokittelua yhdistetyn nimikkeistön alanimikkeeseen 30049000, jota Samohýl oli pyytänyt, ei voitu hyväksyä, koska mainittu tuote ei ollut yhdistetyn nimikkeistön tullinimikkeessä 3004 tarkoitettu lääke.
         
      
            21
         
         
            Tullin pääosaston hylättyä tästä päätöksestä tehdyn oikaisupyynnön 17.8.2015 Samohýl nosti kanteen ennakkoratkaisua pyytäneessä tuomioistuimessa, joka 16.5.2017 tekemällään päätöksellä kumosi 17.8.2015 tehdyn päätöksen ja palautti asian kyseiselle pääosastolle.
         
      
            22
         
         
            Tulliviranomainen antoi 17.5.2018 uuden sitovan tariffitiedon, jossa kyseessä oleva tuote luokiteltiin uudelleen yhdistetyn nimikkeistön alanimikkeeseen 38089190 hyönteisten torjunta-aineena. Tullin pääosasto hylkäsi 11.9.2018 tästä päätöksestä tehdyn oikaisupyynnön.
         
      
            23
         
         
            Samohýl nosti tämän jälkeen hylkäävästä päätöksestä kanteen ennakkoratkaisua pyytäneessä tuomioistuimessa ja väitti, että oikeusriidan ratkaisu riippuu fiproniili ‑nimistä vaikuttavaa ainetta sisältävän tuotteen tariffiluokittelusta. Se totesi, että kun se oli pyytänyt tulliviranomaista luokittelemaan ”Moxiclear 400 + 100 mg” ‑nimisen tuotteen, joka on tarkoitettu erilaisista loistartunnoista kärsiville tai loistartuntavaarassa oleville koirille ja joka on samanlainen kuin nyt käsiteltävässä asiassa kyseessä oleva tuote, tämä tuote oli luokiteltu yhdistetyn nimikkeistön alanimikkeeseen 30049000 tutkimatta sitä, oliko sillä ennalta ehkäiseviä ja terapeuttisia vaikutuksia.
         
      
            24
         
         
            Ennakkoratkaisua pyytänyt tuomioistuin täsmentää, että oikeusriidan asiakysymys koskee sitä, voidaanko kyseessä oleva tuote määritellä tullilainsäädännön mukaisesti ”lääkkeeksi”. Kantaja viittaa Samohýlin esittämiin ”Ranskassa (École Nationale Vétérinaire Toulousessa ja Lyonissa sekä Laboratoire de Parasitologie et Mycologie Médicale Lyonissa) vuosina 2008–2009 muodostettuihin eläinlääketieteellisiin näkemyksiin”, joista ilmenee, että kyseessä oleva tuote on Frontline-tuotteen kanssa identtinen geneerinen valmiste, että sitä on alettu valmistaa Frontline-tuotteen patentin suoja-ajan päätyttyä, että kyseessä oleva tuote on koostumukseltaan ja vaikutuksiltaan samanlainen kuin Frontline-tuote ja että sille on annettu sama markkinoille saattamista koskeva lupa eläinlääkkeenä. Tämä tuomioistuin toteaa, että sekä Frontlinen että kyseessä olevan tuotteen vaikuttava aine on fiproniili ja että Frontlinella on terapeuttisia ja ennalta ehkäiseviä vaikutuksia sikäli, että sillä hoidetaan ulkoloisinfektiota tuhoamalla ulkoloiset. Se toteaa myös, että Ranskassa on annettu tavaroista, joiden kauppanimi on Frontline, sitovat tariffitiedot ja että ne on kaikki luokiteltu asetuksen N:o 455/2007 mukaisesti yhdistetyn nimikkeistön tullinimikkeeseen 3808.
         
      
            25
         
         
            Ennakkoratkaisua pyytänyt tuomioistuin toteaa vakuuttavista asiakirjatodisteista ilmenevän, että kyseessä olevalla tuotteella on ennaltaehkäiseviä vaikutuksia eli että sen tarkoituksena on estää kirppujen ja punkkien ilmaantuminen eläimeen ja ehkäistä kyseisten loisten puremasta aiheutuvia sairauksia. Se lisää, että jos loisia ei tuhottaisi heti alkuun, loistartuntojen toissijaisia vaikutuksia ei kyettäisi hoitamaan. Se päättelee tästä, että kyseistä tuotetta ei pidä luokitella hyönteisten torjunta-aineena yhdistetyn nimikkeistön nimikkeeseen 3808 vaan lääkkeenä yhdistetyn nimikkeistön nimikkeeseen 3004 ja erityisesti sen alanimikkeeseen 30049000.
         
      
            26
         
         
            Tässä tilanteessa Krajský soud v Ostravě päätti lykätä asian käsittelyä ja esittää unionin tuomioistuimelle seuraavan ennakkoratkaisukysymyksen:
            ”Onko ’Bob Martin Clear 50 mg – Kissoille tarkoitettu spot-on-liuos’ ‑niminen tavara, joka toimitetaan (0,5 ml) pipeteissä, jonka vaikuttava aine on fiproniili (50 mg yhdessä pipetissä) ja jonka apuaineet ovat butyylihydroksianisoli E 320, butyylihydroksitolueeni E 321, bentsyylialkoholi ja dietyleeniglykolimetyylieetteri, luokiteltava yhdistetyn nimikkeistön tullinimikkeeseen 3004 vai tullinimikkeeseen 3808?”
         
      
      Ennakkoratkaisukysymyksen tarkastelu
   
   
            27
         
         
            Ennakkoratkaisua pyytänyt tuomioistuin tiedustelee kysymyksellään pääasiallisesti, onko yhdistettyä nimikkeistöä tulkittava siten, että kissoille tarkoitetusta liuoksesta koostuva tuote, jota levitetään (0,5 ml) pipeteistä paikallisesti iholle (spot-on) ja joka sisältää fiproniiliksi kutsuttua vaikuttavaa ainetta (50 mg pipettiä kohden) ja butyylihydroksianisoli E 320:n, butyylihydroksitolueeni E 321:n, bentsyylialkoholin ja dietyleeniglykolimetyylieetterin kaltaisia apuaineita, kuuluu lääkkeenä tämän nimikkeistön tullinimikkeeseen 3004 vai hyönteisten torjunta-aineena tämän nimikkeistön tullinimikkeeseen 3808.
         
      
            28
         
         
            On syytä palauttaa aluksi mieleen, että kun unionin tuomioistuimen käsiteltävänä on tariffiluokittelua koskeva ennakkoratkaisupyyntö, sen tehtävänä on pikemminkin selventää kansalliselle tuomioistuimelle niitä kriteereitä, joiden soveltaminen tekee tälle mahdolliseksi luokitella oikein asianomaiset tavarat yhdistettyyn nimikkeistöön, eikä luokitella tavaroita itse. Kyseessä olevien tavaroiden luonnehdinta perustuu nimittäin puhtaasti tosiseikkoja koskevaan toteamukseen, jota unionin tuomioistuin ei voi tehdä ennakkoratkaisumenettelyssä (tuomio 15.5.2019, Korado, C‑306/18, EU:C:2019:414, 33 kohta oikeuskäytäntöviittauksineen ja määräys 3.12.2020, Siebenburgisches Nugat, C‑99/20, ei julkaistu, EU:C:2020:993, 25 kohta oikeuskäytäntöviittauksineen).
         
      
            29
         
         
            Vakiintuneen oikeuskäytännön mukaan oikeusvarmuus ja valvonnan helppous edellyttävät, että tavaroiden tariffiluokittelun ratkaisevana luokitteluperusteena on yleensä oltava tavaroiden objektiivisesti todettavat ominaispiirteet ja ominaisuudet, sellaisina kuin ne on määritelty yhdistetyn nimikkeistön nimiketekstissä ja nimikkeistön jaksojen tai ryhmien huomautusten teksteissä (ks. erityisesti tuomio 12.7.2012, TNT Freight Management (Amsterdam), C‑291/11, EU:C:2012:459, 30 kohta; tuomio 19.12.2019, Amoena, C‑677/18, EU:C:2019:1142, 40 kohta ja tuomio 26.3.2020, Pfizer Consumer Healthcare, C‑182/19, EU:C:2020:243, 37 kohta).
         
      
            30
         
         
            Lopuksi unionin tuomioistuin on toistuvasti todennut, että vaikka yhdistetyn nimikkeistön selittävät huomautukset ja harmonoidun järjestelmän selitykset eivät ole sitovia, ne ovat tärkeä keino yhteisen tullitariffin yhdenmukaisen noudattamisen takaamiseksi ja ne tarjoavat itsessään päteviä ohjeita tullitariffin tulkitsemiseksi (ks. erityisesti tuomio 15.5.2019, Korado, C‑306/18, EU:C:2019:414, 35 kohta oikeuskäytäntöviittauksineen ja määräys 3.12.2020, Siebenburgisches Nugat, C‑99/20, ei julkaistu, EU:C:2020:993, 28 kohta oikeuskäytäntöviittauksineen).
         
      
            31
         
         
            Tullinimikkeestä 3004 on ensinnäkin muistutettava, että yhtäältä tuotteiden luokittelemiseksi yhdistetyn nimikkeistön 30 ryhmään, johon tämä nimike kuuluu, on tutkittava, onko niillä selvästi määritelty terapeuttinen tai ennalta ehkäisevä tehtävä, jolla vaikutetaan tiettyihin eläimen kehon toimintoihin, tai voidaanko niitä käyttää sairauksien tai tautien ehkäisemiseen tai hoitoon. Toiseksi yhdistetyn nimikkeistön 30 ryhmään voidaan luokitella tuote, joka objektiivisten ominaispiirteidensä ja ominaisuuksiensa vuoksi on luontaisesti tarkoitettu lääketieteelliseen käyttöön (ks. vastaavasti tuomio 30.4.2014, Nutricia, C‑267/13, EU:C:2014:277, 20 ja 21 kohta oikeuskäytäntöviittauksineen).
         
      
            32
         
         
            Nyt käsiteltävässä asiassa ennakkoratkaisupyynnöstä ilmenee, että kyseessä oleva tuote on tarkoitettu kissan loisten eli kirppujen ja punkkien hävittämiseen. Sitä käytetään levittämällä paikallisesti iholle (spot-on). Kyseisen tuotteen vaikuttava aine fiproniili imeytyy kissaan pieninä määrinä. ”Yhteenveto tuotteen ominaisuuksista” ‑asiakirjan mukaan kyseessä oleva tuote kuuluu farmakoterapeuttiseen ryhmään ”paikallisesti käytettävät ulkoloislääkkeet”. Viimeksi mainitussa asiakirjassa fiproniilia kuvaillaan lisäksi hyönteisten ja punkkien torjunta-aineeksi, joka salpaa GABA-kompleksin, mikä johtaa hyönteisten ja punkkien keskushermoston hallitsemattomaan toimintaan ja kuolemaan.
         
      
            33
         
         
            Ennakkoratkaisua pyytänyt tuomioistuin toteaa, että kyseessä oleva tuote voi vaikuttaa ehkäisevästi kissan kehossa olevista kirpuista ja punkeista aiheutuviin sairauksiin. Sama tuomioistuin täsmentää kuitenkin, että kyseessä olevalla tuotteella ei ole terapeuttista vaikutusta, vaan se aiheuttaa loisten tuhoutumisen heti alkuun, mutta että ilman sitä loistartuntojen toissijaisia vaikutuksia ei kyettäisi hoitamaan.
         
      
            34
         
         
            Komissio korostaa tässä yhteydessä, että kyseessä olevan tuotteen vaikuttavan aineen fiproniilin vaikutus ilmenee eläimen iholla ja että se tappaa vain ulkoloiset, jotka voivat olla eri sairauksien kantajia.
         
      
            35
         
         
            On siten ilmeistä, että kyseessä olevan tuotteen hyönteisiä ja punkkeja tuhoavaan vaikutukseen nähden loisten levittämiä mahdollisia eri tartuntoja koskeva ennalta ehkäisevä vaikutus on toissijainen. Tätä ennalta ehkäisevää vaikutusta ei siten pidä sekoittaa yhdistetyn nimikkeistön tullinimikkeeseen 3004 kuuluville tuotteille ominaisiin terapeuttisiin tai ennalta ehkäiseviin vaikutuksiin.
         
      
            36
         
         
            Samohýlin ennakkoratkaisua pyytäneessä tuomioistuimessa esittämästä väitteestä, jonka mukaan ”Moxiclear 400 + 100 mg” ‑tuote on luokiteltu lääkkeenä yhdistetyn nimikkeistön tullinimikkeeseen 3004, on todettava ennakkoratkaisupyynnöstä ilmenevän, että ”Moxiclear 400 + 100 mg” ‑tuotteen vaikuttavat aineet ovat imidaklopridi ja moksidektiini – ei siis fiproniili – ja että se on tarkoitettu erilaisista sisäisistä tai ulkoisista loistartunnoista kärsiville tai loistartuntavaarassa oleville koirille. Komissio täsmentää kirjallisissa huomautuksissaan, että vaikuttava aine moksidektiini imeytyy eläimeen ihon kautta, että sitä vapautuu imeytymisen jälkeen koko elimistöön ja että se toimii useita, erityisesti verenkierrossa, ruoansulatusjärjestelmässä tai keuhkoissa olevia sisäloisia vastaan.
         
      
            37
         
         
            Näin ollen ennakkoratkaisua pyytäneen tuomioistuimen on tarkastettava, onko niin – kuten Tšekin hallitus ja komissio väittävät – että kyseessä olevalla tuotteella ei voida katsoa olevan tämän tuomion 31 kohdassa mainitussa oikeuskäytännössä tarkoitettua selvästi määriteltyä terapeuttista tai ennalta ehkäisevää tehtävää, joiden vaikutus kohdistuu tiettyihin eläimen kehon toimintoihin.
         
      
            38
         
         
            Tässä yhteydessä on muistutettava yhtäältä, että tullinimikettä 3004 koskevien harmonoidun järjestelmän selitysten mukaan nimikkeeseen eivät kuulu nimikkeen 3808 desinfioimisaineet, hyönteishävitteet jne., joita ei pidetä kaupan sisäisesti tai ulkonaisesti käytettävinä lääkkeinä. Toisaalta unionin tuomioistuin on jo todennut, että se, että tuotteilla on markkinoille saattamista koskeva lupa lääkkeinä jäsenvaltioissa, joissa niitä myydään, ei voi olla ratkaisevaa sen arvioimiseksi, kuuluvatko tuotteet yhdistetyn nimikkeistön ryhmään 30 (ks. vastaavasti tuomio 15.12.2016, LEK, C‑700/15, EU:C:2016:959, 36 kohta oikeuskäytäntöviittauksineen).
         
      
            39
         
         
            Toiseksi yhdistetyn nimikkeistön nimikkeestä 3808 on todettava, että asetuksen N:o 455/2007 1 artiklan mukaan yhdistetyn nimikkeistön alanimikkeeseen 38089190 luokitellaan kyseisen asetuksen liitteessä olevan taulukon 1 sarakkeen 1 kohdassa kuvailtu alkoholiliuoksena oleva valmiste, joka on pakattu pipetteihin vähittäismyyntiä varten ja jonka koostumus on seuraava: fiproniili (ISO) 10 g, butyylihydroksianisoli (BHA, E 320) 0,02 g, butyylihydroksitolueeni (BHT, E 321) 0,01 g ja apuaine 100 millilitraan saakka. Tässä 1 artiklassa täsmennetään lisäksi, että kyseinen valmiste sisältää hyönteis- ja punkkimyrkkyä loisia, kuten kirppuja, punkkeja ja täitä vastaan, ja sitä käytetään ulkoisesti lemmikkieläimiin (koiriin ja kissoihin).
         
      
            40
         
         
            Tässä yhteydessä on muistutettava, että luokitteluasetus on soveltamisalaltaan yleinen, eli sitä ei sovelleta vain tiettyyn talouden toimijaan, vaan sitä sovelletaan kaikkiin tavaroihin, jotka ovat samanlaisia kuin tullikoodeksikomitean tutkimat tavarat. Asetuksen N:o 455/2007 kaltaisen luokitteluasetuksen analoginen soveltaminen tässä asetuksessa tarkoitettuja tuotteita vastaaviin tuotteisiin edistää kuitenkin yhdistetyn nimikkeistön johdonmukaista tulkintaa sekä talouden toimijoiden yhdenvertaista kohtelua (ks. vastaavasti tuomio 4.3.2015, Oliver Medical, C‑547/13, EU:C:2015:139, 55 ja 57 kohta oikeuskäytäntöviittauksineen).
         
      
            41
         
         
            Nyt käsiteltävässä asiassa ennakkoratkaisupyynnöstä ilmenee, että vaikuttavan aineen fiproniilin pitoisuus kyseessä olevassa tuotteessa on sama kuin asetuksen N:o 455/2007 liitteessä olevan taulukon 1 sarakkeen 1 kohdassa tarkoitetussa valmisteessa. Kyseessä oleva tuote sisältää myös apuaineet butyylihydroksianisoli ja butyylihydroksitolueeni. On siten ilmeistä, että se on koostumuksensa puolesta verrattavissa mainittuun valmisteeseen.
         
      
            42
         
         
            Asetuksen N:o 455/2007 perustelut, jotka on otettava huomioon sen soveltamisalan määrittämiseksi, vahvistavat tätä johtopäätöstä (ks. vastaavasti tuomio 19.12.2019, Amoena, C‑677/18, EU:C:2019:1142, 31 kohta oikeuskäytäntöviittauksineen).
         
      
            43
         
         
            Ensinnäkin asetuksen N:o 455/2007 liitteessä olevan taulukon 3 sarakkeesta ilmenee, että tämän taulukon 1 sarakkeen 1 kohdassa kuvaillun valmisteen luokittelu määräytyy erityisesti ”CN-koodien 3808, 380891 ja 38089190 mukaisesti”. Viimeksi mainittu alanimike koskee ”muita” kuin pyretsoideihin, kloorattuihin hiilivetyihin, karbamaatteihin ja orgaanisiin fosforiyhdisteisiin perustuvia ”hyönteisten torjunta-aineita”. Tämän jälkeen siinä viitataan ”harmonoidun järjestelmän nimikettä 3808 ja alanimikkeitä 380891 ja 380899” koskeviin selityksiin, joissa täsmennetään, että hyönteisten torjunta-aineilla tarkoitetaan tuotteita, joita käytetään hyönteisten tappamiseen, ja että nämä tuotteet voivat olla useissa eri muodoissa. Mainituissa perusteluissa todetaan lopuksi, että ”asetuksen N:o 455/2007 liitteessä olevan taulukon 1 sarakkeen 1 kohdassa tarkoitetulla valmisteella ei ole nimikkeeseen 3004 kuuluvilta tuotteilta edellytettävää terapeuttista tai ennalta ehkäisevää vaikutusta”.
         
      
            44
         
         
            Niitä syitä, joiden vuoksi asetuksen N:o 455/2007 liitteessä olevan taulukon 1 sarakkeen 1 kohdassa kuvailtu valmiste on luokiteltu yhdistetyn nimikkeistön alanimikkeeseen 38089190, voidaan soveltaa myös kyseessä olevaan tuotteeseen. Jollei ennakkoratkaisua pyytäneen tuomioistuimen tarkistuksista muuta johdu, vaikuttaa siltä, että kyseinen tuote sisältää samassa suhteessa samaa vaikuttavaa ainetta ja samoja apuaineita kuin ne, jotka sisältyvät tämän valmisteen koostumukseen. Ennakkoratkaisupyynnöstä ilmenee lisäksi, että kyseessä olevan tuotteen tehtävä ja käyttötarkoitus on sama kuin kyseisen valmisteen tehtävä ja käyttötarkoitus, eli sitä käytetään hyönteisten torjunta-aineena ulkoisesti kirppujen ja punkkien kaltaisia loisia vastaan levittämällä sitä paikallisesti kotielämiin eli kissoihin.
         
      
            45
         
         
            Edellä esitetyn perusteella esitettyyn kysymykseen on vastattava, että yhdistettyä nimikkeistöä on tulkittava siten, että kissoille tarkoitetusta liuoksesta koostuva tuote, jota levitetään (0,5 ml) pipeteistä paikallisesti iholle (spot-on) ja joka sisältää fiproniiliksi kutsuttua vaikuttavaa ainetta (50 mg pipettiä kohden) ja butyylihydroksianisoli E 320:n, butyylihydroksitolueeni E 321:n, bentsyylialkoholin ja dietyleeniglykolimetyylieetterin kaltaisia apuaineita, kuuluu ”hyönteisten torjunta-aineena” tämän nimikkeistön tullinimikkeeseen 3808, jollei ennakkoratkaisua pyytäneen tuomioistuimen kaikkien käytettävissään olevien tosiseikkojen arvioinnista muuta johdu.
         
      
      Oikeudenkäyntikulut
   
   
            46
         
         
            Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
         
       
         
            Näillä perusteilla unionin tuomioistuin (yhdeksäs jaosto) on ratkaissut asian seuraavasti:
         
       
            
               
                  Tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 liitteessä I, sellaisena kuin se on muutettuna 16.10.2014 annetulla komission täytäntöönpanoasetuksella (EU) N:o 1101/2014, olevaa yhdistettyä nimikkeistöä on tulkittava siten, että kissoille tarkoitetusta liuoksesta koostuva tuote, jota levitetään (0,5 ml) pipeteistä paikallisesti iholle (spot-on) ja joka sisältää fiproniiliksi kutsuttua vaikuttavaa ainetta (50 mg pipettiä kohden) ja butyylihydroksianisoli E 320:n, butyylihydroksitolueeni E 321:n, bentsyylialkoholin ja dietyleeniglykolimetyylieetterin kaltaisia apuaineita, kuuluu ”hyönteisten torjunta-aineena” tämän nimikkeistön tullinimikkeeseen 3808, jollei ennakkoratkaisua pyytäneen tuomioistuimen kaikkien käytettävissään olevien tosiseikkojen arvioinnista muuta johdu.
               
            
          
            
               
                  Allekirjoitukset
               
            
         (
         *1
      )	Oikeudenkäyntikieli: tšekki.